kardosdrur/scandi-wiki huggingface dataset:
Pave Celestin 1.

Celestin 1. var pave fra 422 til 6. april 432.

Han var af romersk oprindelse og formodes at have en nær familiemæssig tilknytning til den romerske kejser Valentinian III. Der kendes ikke meget til hans tidligere historie med undtagelse af faderens navn, som var Priscus. Han formodes at have opholdt sig i Milano sammen med Skt. Ambrosius. Den ældste registrerede henvisning til ham findes i et dokument fra pave Innocens 1. fra år 416, hvori han omtales som diakonen Celestine.

Forskellige dele af den kirkelige liturgi tilskrives ham, dog uden at det med sikkerhed har kunnet konstateres. Skønt han ikke selv deltog, sendte han dog delegater til Koncilet i Efesos i år 431, hvor nestorianerne blev fordømt. Fire breve, som han skrev i den anledning dateret 15. marts 431 og sendt til afrikanske biskopper i Afrika, Illyrien, Thessalonica og Narbonne, findes i afskrift og i græsk oversættelse, hvorimod de originale på latin er gået tabt.

Han forfulgte aktivt pelagianerne og var tro mod den ortodokse kirketradition. Han sendte Palladius til Irland som biskop i 431, men han fortsatte dog til Skotland. Patricius (Sankt Patrick) fortsatte missionsarbejdet i Irland, hvor han blev Irlands nationalhelgen. Celestin var imod novatianerne i Rom, fængslede deres biskop og forbød deres ritualer og formen for deres religion. Han stod fast på ikke at tolerere ændringer i den kristne kirke, som han repræsenterede, og hans bestræbelser blev anerkendt af kirken, da han blev kåret som helgen.

Celestin døde den 6. april 432 og blev begravet i Priscillas katakomber i Via Salaria. Hans jordiske rester blev flyttet, og de ligger nu i basilikaen Santa Prassede i den centrale del af Rom.

Paver fra Italien
Helgener
Tjek fødselsår
Larry Braggs

Larry Braggs er en amerikansk sanger født i Chicago. Han er forsanger i funk/soul-bandet Tower of Power.

Han fik et stipendium til University of Arkansas Pine Bluff, hvor han studerede drama og fik en pris for bedste aktør fra universitetets dramaafdeling. Han tog dog i stedet en bachelorgrad i musik fra universitetet.

Han var med i et kirkekor og sang hovedsageligt klassisk. I 1987 skiftede han dog genre og kom med i et soul/r'n'b-band.

I 2000 blev han forsanger i Tower of Power.

Ekstern henvisning 
 Larrys hjemmeside 

Tjek fødselsår
Medlemmer af Tower of Power
Sangere fra USA
Personer fra Chicago
Lomé-aftalen

Lomé-aftalen er en handels- og bistandsaftale mellem det daværende EF og oprindeligt 46 Afrikanske, Caribiske, Stillehavslande, der blev underskrevet i Togos hovedstad Lomé i februar 1975. De tilsluttede lande kom til at hedde AVS-landene (Afrika, Vestindien og Stillehavet – på engelsk ACP countries). 

Aftalen byggede på et princip om partnerskab, opnået gennem en tilknytning til Europa, da de alle var tidligere kolonier. De opnåede med aftalen en fortrinsstilling på det europæiske marked. 

Aftalen er genforhandlet og fornyet tre gange: Lomé II (1981 – 1985), Lomé III 1985 – 1986 med udløb i 1990; Lomé IV blev underskrevet i december 1989. Undervejs var antallet af deltagende lande steget til mere end 70.

I 1995 blev Verdenshandelsorganisationen WTO dannet, og reglerne her gik på, at der skulle være ens regler for alle, og det lagde pres på Lomé-aftalerne, så EU besluttede at erstatte dem med et nyt regelsæt. Det blev Cotonou-aftalen, der blev indgået i juni 2000, opkaldt efter hovedstaden i Benin.

Traktater
Nevers

Nevers er en by i Bourgogne-regionen i Frankrig. Byen er hovedstaden i Nièvre-departementet.

I bymidten findes en række ældre monumenter såsom Palais Ducal og Sankt Bernadette-kapellet, hvor Bernadette Soubirous fra Lourdes døde.

Nevers var sammen med Dijon et af to centre i Bourgogne-hertugdømmet i middelalderen.

Kendte personer fra Nevers 
 Maria Kazimiera (1641-1716)
 Bernadette Soubirous(1844-1879)
 Romain Baron (1898-1985)
 Pierre Beregovoy (1925-1993)
 Louis Francis (1900-1959)
 Raoul Follereau (1903-1977)
 Roselyne Bachelot (1946)
 Guy Savoy (1953)

Uddannelse 
 Institut supérieur de l'automobile et des transports

Eksterne henvisninger 

Byer i Nièvre
Arsheesh

Arsheesh er en fiktiv person i Narnia-serien af C. S. Lewis.Han er en calormensk fisker i Hesten og Drengen

Biografi 
Arsheesh boede ved en lille havbugt langt mod syd i Calormen. De fleste dage sejlede Arsheesh om morgenen ud i sin båd for at fiske, og om eftermiddagen spændte han sit æsel for en kærre og fyldte kærren med fisk og drog en kvart mils vej mod syd for at sælge dem i landsbyen. 
En aften hvor Arsheesh ikke kunne sove gik han udenfor for at få noget frisk luft ved stranden. Her bragte tidevandet en lille båd ind til land. I den var der kun en mand, som var udmagret af sult og desværre død, en tom vadsæk og et barn, der endnu levede. Og der sagde Arsheesh sig til sig selv; 'Uden tvivl må disse stakler have overlevet et stort skibsforlis, og guderne har i deres beundringsværdige miskundhed ladet manden sulte sig selv for at holde barnet i live, til han døde ved synet af land'. Arsheesh tog barnet til sig og kalde ham Shasta. 

Arsheesh blev ikke en særlig god far for Shasta. Han fandt ofte fejl ved Shasta og kunne endda finde på at slå ham. Fejl kunne han altid finde, for han tvang Shasta til at gøre alle mulige pligter, så som at lave mad og reparere fiskenettene. 

En dag kom en tarkan (eller stormand) og gjorde krav på Arsheesh gæstfrihed. De tog hjem til fiskerens hytte og Shasta blev lukket ude i stalden sammen med æslet. Her lyttede Shasta ved døren og hørte at Arsheesh ville sælge Shasta til tarkanen som en slave. Her hørte Shasta også den rigtige historie. Nemlig at han ikke var Arsheesh søn. Tarkanens hest, Bri (som faktisk var en talende hest fra Narnia), fortalte Shasta at tarkanen var en ond mand, og derfor flygtede de begge to sammen.

Personer i Narnia-universet
Maria Kazimiera

Maria Kazimiera (født 28. juni 1641 i Nevers, død 30. januar 1716 i Blois) var dronning af Polen 1676-1696. Hendes franske navn var Marie Casimire Louise de La Grange d'Arquien. I Polen havde hun tilnavnet Marysieńka (). Maria Kazimiera blev gift med Johan 3. Sobieski af Polen i Warsawa i 1665. De fik 14 børn, hvoraf fire levede til voksenalderen.

På grund af hendes skønhed var hun en meget populær dronning i Polen.

Eksterne henvisninger 

Dronninger af Polen
Adel fra Polen
Adel fra Litauen
Flemming Chr. Nielsen

Flemming Christian Erland Nielsen, (født 2. juli 1943 i Brørup) er journalist, forfatter og oversætter.
 
Flemming Chr. Nielsen er uddannet cand.scient. (matematik og fysik) i 1969. Teateranmelder ved Kristeligt Dagblad, 1967-75. Journalist og lederskribent ved Morgenavisen Jyllands-Posten, 1980-99. Kommentator ved Kristeligt Dagblad, 2001-07. Kommentator ved Altinget, 2016-20.

Som romanforfatter debuterede Nielsen i 1975 med romanen Ondskabens rødder. Han har desuden skrevet de satiriske romaner Svamp (1994), Stasiland (2001), Rejsen til Regine (2003), Nytårstalen (2004), Den hemmelige Note (2006) og Dyrets tal (2009). Herudover den fiktive Regine Olsens dagbog (2001) samt fagbøger, essaysamlinger og biografierne Anarkisten om Mogens Glistrup (2000, revideret udgave m. titlen Glistrup 2013) og Ind i verdens vrimmel om Søren Kierkegaards ukendte bror (1998, revideret udgave 2006). I 2013 udkom erindringsbogen Nu er der vel ikke mere?, i 2018 Sort hedder en sten - mellem hedenskab og kristendom i 1000 år (4. reviderede udgave 2021) og i 2022 den selvbiografiske miniroman Guds maskingevær.

Som oversætter (engelsk til dansk) har Nielsen oversat den amerikanske forfatter Herman Melville (Samlede værker 1-6, 2014 og to tillægsbind: En pibe Kanaster og en RedEye, 2015 & Under roserne, 2020). Desuden bøger af Noam Chomsky, Bertrand Russell og Henry David Thoreau.

Ved siden af sin skribentvirksomhed har Nielsen været medredaktør af det sprogfilosofiske tidsskrift Exil (1965-1976), i perioden 1978-82 medarbejder ved det kritisk-okkulte tidsskrift Det Ukendte og desuden medredaktør af Epoke (tidsskrift).

Eksterne henvisninger 
 Flemming Chr. Nielsens hjemmeside 
 
 Litteraturpriser 

Romanforfattere fra Danmark
Faglitterære forfattere fra Danmark
Personer i Kraks Blå Bog
Oversættere fra Danmark
Dansksprogede forfattere fra Danmark
Fangernes dilemma

Fangernes dilemma er et spil med ufuldstændig information. Spillet spilles af to personer, som hver kan vælge at samarbejde med eller forråde den anden. Dilemmaet er følgende:
To mistænkte er blevet anholdt af politiet. De to personer holdes adskilt, så de ikke kan kommunikere. Politiet har ikke beviser nok til at få dem dømt for deres grove forbrydelse, men de kan få de mistænkte fængslet i et halvt år for en mindre forbrydelse. Politiet giver hver at de mistænkte dette valg: De kan vælge at forråde den anden eller holde mund. Hvis begge holder mund, får de hver et halvt års fængsel, hvis den ene forråder den anden og den anden holder mund, slipper forræderen fri og den anden får ti års fængsel, og hvis begge forråder den anden, får de hver fem års fængsel. Skal de mistænkte forråde den anden, eller skal de holde mund?

Til højre ses det samme dilemma skrevet op som et udbyttematrix. Det ses, at uanset hvad den anden fange gør, får man den korteste straf, hvis man forråder den anden. Men hvis begge forråder den anden, får begge fem års fængsel, hvilket er værre for begge parter end det halve års fængsel, de ville få hvis begge holdt mund.

Dette spil (dvs. dette udbyttematrix) kendes også fra mange virkelige situationer. Et eksempel på dette er våbenkapløb, hvor to lande bliver nødt til at fortsætte våbenkapløbet fordi det andet land gør, men det bedste for begge lande ville være at våbenkapløbet stoppede. Et andet eksempel kommer fra cykelløb: To cykelryttere er i udbrud, og begge skal vælge om de vil tage føringer. Hvis ingen tager føringer (svarer til at forråde) mister de tid til feltet, og hvis kun én tager føringer, får den anden en fordel. Forskellen på dette og fangernes dilemma er at deltagerne her kan kommunikere sammen under spillet.

Spilteori
Tusmørkestråler

Tusmørkestråler eller crepuscularstråler (fra latin crepusculum: Tusmørke), er et fænomen i den atmosfæriske optik, hvor stråler af sollys ser ud til at komme fra et enkelt punkt på himlen. Disse stråler, der strømmer gennem huller i skyerne, er opdelte "søjler" af soloplyst luft med mellemrum af mørkere områder. Navnet kommer af, at de hyppigt optræder ved skumring, hvor der er stor kontrast mellem lys og mørke på himlen. Forskellige objekter i luften opdeler sollyset ved afbøjning, tilbagekastning og spredning, og derved fremkommer de synlige stråler. 

Tusmørkestråler er næsten parallelle, men ser ud til at løbe sammen på grund af en perspektivisk virkning. De fremkommer ofte, når objekter som bjergtoppe eller skyer delvis dækker solens stråler. I Danmark, hvor solen ved midsommer går ned i nordvest, kan skyggen af fjeldene i Sydnorge ved gunstige observationsforhold ses i Nordjylland. 

De tre hovedformer for tusmørkestråler er:
 Lysstråler, der trænger gennem huller i lavthængende skyer (også kaldet en "Jakobsstige").
 Lysstråler, der synes at samles bag en sky.
 Blege, lyserøde eller rødlige stråler, der kommer fra solen, når den er under horisonten. Disse forveksles ofte med solsøjler.

Stråler af anden og tredje type vil i nogle tilfælde strække sig over hele himlen og give indtryk af at samle sig igen ved det punkt på himlen, som er direkte modsat solen, antisolpunktet. Disse stråler, som i almindelighed er svagere og derfor sjældnere observeres, kaldes anti-tusmørkestråler eller anti-crepuscularstråler. Ligesom tusmørkestråler er de parallelle søjler af sollys fra huller i skyerne, og deres tilsyneladende samling skyldes perspektivet.

Tusmørkestråler er ofte rødlige eller gullige, fordi atmosfæren virker som en enorm linse, der bryder strålerne fra den lavtstående sol, så deres vej gennem atmosfæren kan føre dem gennem en mængde luft, som er op til 40 gange tykkere end den, de skal igennem, når solen er i zenith. De mere kortbølgede blå og grønne stråler spredes mest af atmosfæriske partikler og bliver derfor svagere.

Tusmørkestråler kan lejlighedsvis ses under vandet, især i arktiske områder, hvor de dannes ved iskløfter og sprækker i isen.

Andre udtryk for tusmørkestråler 
 Buddhas fingre
 Guds hænder (også Guds fingre, Guds arme, Guds berøring)
 Jesus-stråler
 Solen trækker vand op – fra en tro i det antikke Grækenland om, at solstrålerne trak vand op i himlen (en tidlig beskrivelse af fordampning)
 Solens bakstag – et nautisk udtryk, som kommer fra det forhold, at bakstagene på et sejlskib på tilsvarende måde samler sig i et enkelt punkt (øverst på masten).
 Mauis reb – (oprindeligt taura a Maui) fra et Maori-eventyr, hvori Maui Potiki binder solen med reb for at gøre dagene længere.

Kilder og henvisninger 

Atmosfære
Optiske fænomener og begreber
Solen
Franka Potente

Franka Potente (født 22. juli 1974 i Münster, Nordrhein-Westfalen) er en tysk skuespiller.

Hun er kendt for sin hovedrolle i filmen Lola rennt i 1998.

Filmografi 
 Lola rennt (1998)
 Der Krieger und die Kaiserin (2000)
 Blow (2001)
 The Bourne Identity (2002)
 The Bourne Supremacy (2004)
 The Bourne Ultimatum (2007)
 Che - Guerillalederen (2008)
 Nattens dæmoner 2 (2016)

Eksterne kilder/henvisninger 

 

Skuespillere fra Tyskland
Jenstrup (Sønder Dalby Sogn)

Jenstrup er en bebyggelse på Sydsjælland i Sønder Dalby Sogn under Faxe Kommune. Bebyggelsen ligger lidt øst for Dalby-Borup.

Landsbyen nævnes 1451 (Jenstorpp) og blev udskiftet i 1798.

I 1664 var der 5 gårde og 2 huse. Heraf var 1 ryttergård, 1 hørte til Bregentved, 1 til Lindersvold, 1 til Egedegård og en ødegård til Turebygård.

Kilder 
 Trap, J. P. Danmark. Præstø Amt. Bind IV, 5. udg., 1955.
 Majvang, Arne Dalby og Tureby Sognes Historie I-III, 1960-63.

Lokaliteter i Faxe Kommune
Albanske lek

Lek er den albanske møntenhed. En Lek svarer til 100 Quindars. Valutakoden er ALL.

Leken afløste i 1926 den tidligere valuta i det Osmanniske Rige, som havde været anvendt siden 1912.

 Møntstørrelser: 1, 5, 10, 20, 50 og 100 Lek (underenheden Quindars anvendes ikke).
 Seddelstørrelser: 100, 200, 500, 1000, 2000 og 5000 Lek.

Eksterne henvisninger 

 Banka e Shqipërisë – den albanske centralbank
 Aktuel kurs fra Yaohoo! Finance
 De historiske og nuværende pengesedler fra Albanien  

Lek
Druestrup (Sønder Dalby Sogn)

Druestrup er en bebyggelse på Sydsjælland i Sønder Dalby Sogn under Faxe Kommune i Region Sjælland. Bebyggelsen ligger lidt øst for Dalby og nord for Freerslev Å.

Landsbyen nævnes 1469 (Drwsdrop) og blev udskiftet i 1799.

I 1664 havde byen 3 huse samt 5 gårde: En til Bregentved, en til Egedegård, en til Tryggevælde, en til Kapitelgodset i Roskilde og en til Karisegård.

I byen ligger gårdene Vestergård, Druestrupgård, Nøddegård, Druebrogård og Estrupgård.

Kilder 
 Trap, J. P. Danmark. Præstø Amt. Bind IV, 5. udg., 1955.
 Majvang, Arne Dalby og Tureby Sognes Historie I-III, 1960-63.

Lokaliteter i Faxe Kommune
Tågerup (Sønder Dalby Sogn)

Tågerup er en bebyggelse på Sydsjælland i Sønder Dalby Sogn under Faxe Kommune. Bebyggelsen ligger et par kilometer nordøst for Dalby.

Navnets første del er afledt af mandsnavnet Toki.

Landsbyen nævnes 1423 (Togorp) og blev udskiftet i 1798. Ved udskiftningen blev ingen gårde udflyttet.

I 1664 havde byen 1 hus samt 5 gårde: Fire til Egedegård og en til Turebyholm.

Kilder 
 Trap, J. P. Danmark. Præstø Amt. Bind IV, 5. udg., 1955.
 Majvang, Arne Dalby og Tureby Sognes Historie I-III, 1960-63.

Lokaliteter i Faxe Kommune
Høsten

Høsten er en bebyggelse på Sydsjælland i Sønder Dalby Sogn under Faxe Kommune. Bebyggelsen ligger 2 kilometer nord for Dalby og 5 kilometer øst for Haslev.

Landsbyen nævnes omkring 1370 (Høstæn) og blev udskiftet i 1798. Høsten er den by i sognet, der har haft flest gårde. I 1664 havde byen 3 hus samt 13 gårde, hvor de fleste af gårdene hørte til Turebygård.

Der var mange kilder ved Høsten, og ved Røglemosegård lå en kilde, der hed Abelskilden. Selve kilden er tilstoppet, men en bakke derved hedder derfor Abelsbakke.

I Høsten ligger gårdene: Toftebjerggård, Højsteensgård, Højstensminde, Kildegård, Kærsgård, Højlandsgård, Brogård, Egebæksgård, Røglemosegård, Gammelsøgård, Hørsænkegård og Valborgsminde.

Kilder 
 Trap, J. P. Danmark. Præstø Amt. Bind IV, 5. udg., 1955.
 Majvang, Arne Dalby og Tureby Sognes Historie I-III, 1960-63.

Lokaliteter i Faxe Kommune
Rode (Sønder Dalby Sogn)

Rode er en bebyggelse på Sydsjælland i Sønder Dalby Sogn under Faxe Kommune. Bebyggelsen ligger lidt syd for Dalby.

Landsbyen nævnes omkring 1348 (Rydhæ) og blev udskiftet i 1787 og 1805. 

I Rode ligger eller lå gårdene: Rodegård, Højmarksgård, Hytterkroggård, Uglerødgård (nedlagt 1872), Bakkelygård, Nordgård og Lille Rodegård.

I Rode by blev der i november 1920 rejst en genforeningssten.

Kilder 
 Trap, J. P. Danmark. Præstø Amt. Bind IV, 5. udg., 1955.
 Majvang, Arne Dalby og Tureby Sognes Historie I-III, 1960-63.

Lokaliteter i Faxe Kommune
Byer og bydele med genforeningssten
Ror

Et ror er et stykke udstyr, som anvendes til at styre skibe, både, ubåde, luftfartøjer eller andre fartøjer, som skal forcere luft eller vand.

Et ror virker lige som en vinge og genererer en afdrift på det sted, den er monteret, fordi roret ændrer fartøjets retning og/eller hastighed og skyldes Newtons anden lov: F = m a, hvor F er kraft, m er massen af den påvirkede fluidpakke og a er accelerationen; hastighedsændringen af fluidpakken. Rorets påvirkninger af fluidpakkerne tilsammen giver en kraft og som konsekvens vil fartøjsenden blive påvirket af en tilsvarende modsat rettet kraft – afdriften (Newtons tredje lov). Kraft og acceleration skal regnes som vektorer, da deres retning i tre dimensioner er vigtig. Dette er den rigtige årsag til at ror genererer afdrift i en strømmende fluid.

Se også 
 Dybderor
 Højderor
 Krængeror
 Sideror

Referencer 

Fluidmekanik
Frenderup (Sønder Dalby Sogn)

Frenderup er en bebyggelse på Sydsjælland i Sønder Dalby Sogn under Faxe Kommune. Bebyggelsen ligger et par kilometer sydøst for Dalby.

Landsbyen nævnes 1423 (Frendorp) og blev udskiftet i 1793. I 1664 havde byen 1 hus samt 6 gårde, der alle hørte til Egedegård.

I Frederup ligger eller lå gårdene: Ellebogård (brændt 1759, men genopført), Skovgård, Kringelkær, Kildeholm og Birkelygård.

Kilder 
 Trap, J. P. Danmark. Præstø Amt. Bind IV, 5. udg., 1955.
 Majvang, Arne Dalby og Tureby Sognes Historie I-III, 1960-63.

Lokaliteter i Faxe Kommune
O-Jay

O-Jay er en dansk hiphopproducer bosat i Århus. Han startede sin karriere som rapper i slutningen af 90'erne, men droppede rappen i 2002, hvorefter han begynde at producere. Han har arbejdet sammen med rappere såsom Masta Ace, Nach, Haven Morgan, Nemo, Rux, K-Liir, med flere. Pt. arbejder han sammen med det amerikanske pladeselskab Raw Poetix Records.

Musikproducere fra Danmark
Rappere fra Danmark
Tjek fødsels- og dødsår
Viverup

Viverup er en bebyggelse på Sydsjælland i Sønder Dalby Sogn under Faxe Kommune. Bebyggelsen ligger et par kilometer øst for Dalby.

Landsbyen nævnes 1423 (Wynorp) og blev udskiftet i 1798. I 1664 havde byen 3 huse samt 6 gårde, hvor 3 hørte til Bregentved og 2 til Egedegård.

I Viverup ligger eller lå gårdene: Viverupgård, Egedal og Viverup Overdrevsgård.

Kilder 
 Trap, J. P. Danmark. Præstø Amt. Bind IV, 5. udg., 1955.
 Majvang, Arne Dalby og Tureby Sognes Historie I-III, 1960-63.

Lokaliteter i Faxe Kommune
Schwin (album)

Schwin er det første musikalbum udgivet af det norske rapband Klovner i Kamp. CD'en blev udgivet i 2000, og er det første kommercielle album med rapsange udelukkende på norsk.

Spor 
Postulat
Showbiz
Stjerner I Sikte
Damer
Gjeld
Alt Som Ikke Dreper
Det Var Saker
Kom Baby
Schwin På Schwin
Lederne Av Den Nye Skolen
Stein I Glasshus
Bare Meg

Album fra 2000
Hiphopalbum
Pure Fucking Armageddon

Pure Fucking Armageddon er den første demo af det norske black metal-band Mayhem. Hele demoen kan hentes på Mayhems officielle hjemmeside.

Spor 
"Voice of a Tortured Skull" – 2:22
"Carnage" – 4:14
"Ghoul" – 3:31
"Black Metal (Total Death Version)" – 2:06 (Venom-cover)
"Pure Fucking Armageddon" – 2:50
"Mayhem" – 1:46
"Ghoul (Umixede version)" – 3:43
"Pure Fucking Armageddon (Umixede version)" – 2:43
"Carnage (Umixede version)" – 4:32

Musikere 
 Euronymous – Guitar, vokal
 Necrobutcher – Bas
 Manheim – Trommer

Album fra 1986
Metalalbum
Mayhem-album
Antihelt (album)

Antihelt er titlen på Niarns andet studiealbum, der blev udgivet i 2006.

Albummet indeholder blandt andet numrene "Antihelt", "Bare Sig Til" og "Blok 13". På albummet gæsteoptræder andre danske rappere som Jokeren, L.O.C. og Bai-D fra hiphopgruppen Suspekt.

Albummet er produceret af Niarns ven Christian Sundsdal og udgivet på pladeselskabet Copenhagen Records.

Numre 
 "Gi Mig Alt I Har"
 "Antihelt"
 "Bare Sig Til"
 "Stadig Rygende" (Ft. Bai-D)
 "Fuck Up"
 "Når Du Græder"
 "Jeg Har Det Ikk' Så Godt"
 "La' Det Drop"
 "Hvordan Føles Det"
 "Kærlighed I Gaderne" (Ft. Jokeren og L.O.C.)
 "Før Det' For Sent"
 "Blok 13" (Ft. Las G og AMP)
 "For Mig Selv"

Eksterne henvisninger 

Album fra 2006
Niarn-album
Sankt Mariæ Kirke og Vor Frue Kloster

Sankt Mariæ Kirke udgør den sydlige fløj af Vor Frue Kloster i Helsingør, som blev stiftet af Erik af Pommern og bygget af Karmeliterordenen omkring 1430 kort efter Øresundstoldens indførelse. Det firefløjede kloster er et af de bedst bevarede middelalderklostre i Nordeuropa, selv om de ældste bygninger blev ødelagt af en brand i 1450.

Efter reformationen lå kirken øde hen og blev benyttet som rejsestald. Man var lige ved at nedrive den, men da der var mange udlændinge i byen, overlod Frederik 2. den til den tysk-nederlandske menighed. Sankt Mariæ kirke kaldtes den Tydske Kirke. Alle gudstjenester og kirkelige handlinger afholdtes på tysk.

Klosteret blev i 1541 af Christian 3. overladt til et hospital, der ved arv og gaver var en rig stiftelse. Klosteret blev gennemrenoveret fra 1900 til 1907 under ledelse af arkitekt H. B. Storck. Kirkens kalkmalerier blev restaureret i 1992.

Noter

Litteratur 
 Helsingør Leksikon Sct. Mariæ Kirke
 
 Sankt Marie kirke i Nationalmuseets Danmarks Kirker.

Kirker i Helsingør Kommune
Kirker i Helsingør Stift
Kirker i Frederiksborg Amt
Vor Frue Kloster, Sankt Mariæ Kirke og
Bygninger, konstruktioner og anlæg i Helsingør
Einar Valentino Rønn

Einar Valentino Rønn er en fiktiv person i de 10 romaner i krimiserien Roman om en forbrydelse.

Rønn er en af detektiverne i Rigsmordskommissionen og den medarbejder, som Martin Beck bryder sig mindst om. Rønn er fra den nordlandske by Arjeplog og har giftet sig med en same fra Lapland.

Gunvald Larsson kan vældig godt lide Rønn, hvilket må skyldes, at Rønn er den eneste ven, Gunvald Larsson har i hele politietaten.

Litterære personer
Roman om en forbrydelse
Rationel farmakoterapi

Rationel farmakoterapi (engelsk: Rational Pharmacotherapy) er en medicinsk-farmaceutisk disciplin, der af Institut for Rationel Farmakoterapi i Danmark defineres som:

{{Citat|Den lægemiddelbehandling, der giver: 
 størst virkning 
 med de mindst alvorlige og det færreste antal bivirkninger 
 til lavest mulige behandlingspris.}}

Rationel farmakoterapi er med til at give en øget patientsikkerhed, et hensigtsmæssigt lægemiddelforbrug og er desuden til gavn for samfundsøkonomien, sundhedssystemet og patienterne, idet rationel farmakoterapi fokuserer på lægemidlers kliniske effekt, omfanget af lægemidlers bivirkninger samt lægemidlers pris. Institut for Rationel Farmakoterapi anvender følgende formel til at beskrive rationel farmakoterapi:

(Effekt (kliniske studier) + bivirkninger) / pris = grad af rationel farmakoterapi.

Derudover indgår rationel farmakoterapi som et grundelement i klinisk farmaci'', der praktiseres af farmakonomer (lægemiddelkyndige) og farmaceuter (cand.pharm.er) på de danske apoteker, sygehusapoteker og sygehuse samt i lægepraksis.

Noter 

Sundhedsvæsen
Farmakologi
Apoteksvæsen
Akademiske discipliner